Saylov-2012: Arizona va Michigan respublikachilari Mitt Romnini tanladi
Ko'pchilik amerikaliklar Oq Uyga saylanadigan shaxs ishsizlikka barham berib, tirikchilikni osonlashtirishi kerak deydi. Eng muhimi shu.
Shtatma-shtat poygada oldinda ketayotgan (Mitt Romney) Michigandan chiqqan. Otasi Jorj Romni shtat gubernatori bo'lgan. Lekin bu yer ahli uchun Mitt Romni bugun ancha begona siyosatchi, chunki u Massachussetts shtatiga gubernatorlik qilgan. "Romni Michiganni ona yurtim demasin" degan plakatlar ko'targan amerikaliklarni ko'rasiz. Shunga qaramay bugungi saralash jarayonida Romni g'alaba qozondi. Uning asosiy raqibi - Pensilvaniya shtatidan sobiq senator (Rick Santorum). Kolorado, Minnesota va Missuri shtatlaridagi saralash jarayonida Santorum g'olib chiqib, keyingi paytda uning reytingi anchya yuqoriladi. Lekin umumiy hisobda hamon Romni yetakchilik qilmoqda. Prezidentlikka nomzodlik uchun kurashayotgan yana ikki arbob - Texasdan kongressmen (Ron Paul) va Vakillar Palatasi sobiq spikeri (Newt Gingrich) - hali-beri poygadan chiqmasligini aytmoqda. Gingrich ona shtati Jorjiyada, Pol esa Virjiniyada targ'ibot bilan band. Prezidentlik uchun kurashni iqtisodiyot belgilasa, ajabmas. Ko'pchilik amerikaliklar Oq Uyga saylanadigan shaxs ishsizlikka barham berib, tirikchilikni osonlashtirishi kerak deydi. Chet eldagi urushlar va xavfsizlik - ikkinchi o'rindagi masala. Lekin yuzma-yuz debatlarda va saylovchilar bilan uchrashuvlarda da'vogarlar iqtisodiy dasturlari qatorida ham tushuntirmoqda. Kelasi seshanba, 6-mart kuni, bu da'vogarlar uchun 10 shtat birvarakayiga ovoz beradi.